Document ID: 32010D0760

ROZHODNUTIE KOMISIE
zo 6. decembra 2010
o bezcolnom dovoze tovaru určeného na distribúciu alebo bezplatné poskytnutie obetiam povodní, ktoré na jar 2010 postihli Maďarsko
[oznámené pod číslom K(2010) 8482]
(Iba maďarské znenie je autentické)
(2010/760/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1186/2009 zo 16. novembra 2009 ustanovujúce systém Spoločenstva pre oslobodenie od cla (1), a najmä na jeho článok 76,
so zreteľom na žiadosť vlády Maďarskej republiky z 2. júna 2010 o bezcolný dovoz tovaru určeného na distribúciu alebo bezplatné poskytnutie obetiam povodní, ktoré postihli Maďarsko na jar 2010,
keďže:
(1)
Povodne predstavujú živelnú pohromu v zmysle kapitoly XVII C nariadenia (ES) č. 1186/2009, a v dôsledku toho sú dôvodom na povolenie bezcolného dovozu tovaru, ktorý spĺňa požiadavky článkov 74 až 80 uvedeného nariadenia (ES) č. 1186/2009.
(2)
Na to, aby Komisia mala dostatočné informácie o využití bezcolne dovezeného tovaru, musí jej vláda Maďarskej republiky oznámiť opatrenia prijaté s cieľom zabrániť tomu, aby sa tento tovar použil iným ako ustanoveným spôsobom.
(3)
Komisii by sa takisto mali poskytovať informácie o rozsahu a povahe uskutočneného dovozu.
(4)
S ostatnými členskými štátmi prebehli konzultácie v súlade s článkom 76 nariadenia (ES) č. 1186/2009,
PRIJALA TOTO ROZHODNUTIE:
Článok 1
1. Tovar, ktorý na účely prepustenia do voľného obehu dovážajú štátne orgány alebo organizácie schválené príslušnými maďarskými orgánmi a ktorý je určený na bezplatnú distribúciu obetiam povodní, ktoré na jar 2010 postihli Maďarsko, alebo ktorý sa im bezplatne poskytuje s tým, že zostáva majetkom daných organizácií, je oslobodený od dovozného cla v zmysle článku 2 ods. 1 písm. a) nariadenia (ES) č. 1186/2009.
2. Tovar dovážaný na prepustenie do voľného obehu organizáciami pôsobiacimi pri zmierňovaní následkov katastrof pre ich potreby v období ich činnosti je takisto oslobodený od cla.
Článok 2
Vláda Maďarskej republiky oznámi Komisii najneskôr 31. januára 2011 zoznam schválených organizácií uvedených v článku 1 ods. 1.
Článok 3
Vláda Maďarskej republiky oznámi Komisii najneskôr 31. januára 2011 všetky informácie o povahe a množstvách jednotlivého tovaru oslobodeného od cla v súlade s článkom 1, rozdelené podľa širších kategórií výrobkov.
Článok 4
Vláda Maďarskej republiky oznámi Komisii najneskôr 31. januára 2011 opatrenia, ktoré prijme na zabezpečenie dodržiavania článkov 78, 79 a 80 nariadenia (ES) č. 1186/2009.
Článok 5
Článok 1 tohto rozhodnutia sa uplatňuje na dovoz uskutočnený od 1. mája 2010, najneskôr však 31. decembra 2010.
Článok 6
Toto rozhodnutie je určené Maďarsku.
V Bruseli 6. decembra 2010

Labels: 11
5
20
3
18
15